**ΠΡΟΤΑΣΗ ΓΙΑ ΒΙΩΜΑΤΙΚΟ ΕΡΓΑΣΤΗΡΙΟ ΜΕ ΤΙΤΛΟ**

**"ΧΤΙΖΟΝΤΑΣ ΣΥΝΔΕΣΕΙΣ ΣΕ ΚΑΙΡΟΥΣ ΜΕΤΑΒΑΣΗΣ"**

Το Οικονομικό Πανεπιστήμιο Αθηνών αναγνωρίζεται ως κορυφαίο ακαδημαϊκό ίδρυμα της χώρας που στοχεύει στην αριστεία σε όλα τα επίπεδα. Σημαντικός άξονας στην αποστολή του είναι η διάπλαση υπεύθυνων πολιτών ικανών να δημιουργήσουν, να προσφέρουν, να συμμετέχουν και να ηγούνται στο ευρύτερο διεθνές περιβάλλον.

Οι Goleman και Senge (2014), στο βιβλίο «Triple Focus: A New Approach to Education», τονίζουν ότι ο κόσμος όπου μεγαλώνουν οι νέοι, χαρακτηρίζεται από ταχύτατες αλλαγές, αυξανόμενους περισπασμούς και μειούμενες διαπροσωπικές επαφές. Λόγω αυτών, κατά τους συγγραφείς, **οι διασυνδέσεις** είναι πιο σημαντικές από ποτέ. Γι’ αυτό προτείνουν την ανάπτυξη τριών ομάδων δεξιοτήτων: την εστίαση στον εαυτό (inner), στους άλλους (other) και στο εξωτερικό πλαίσιο (outer). Η πρώτη περιλαμβάνει: **αυτεπίγνωση, αυτοδιαχείριση, ικανότητα αυτοπαρακίνησης για επίτευξη στόχων.** Η δεύτερη: ε**νσυναίσθηση, κατανόηση οπτικής του άλλου, συνεργασία.** Η τρίτη προϋποθέτει την κατανόηση των συστημάτων και του τρόπου που σχετίζονται τα μέρη του, δηλαδή μια **συστημική θεώρηση που ξεπερνά τη γραμμική σχέση αιτίας-αιτιατού** που κυριαρχεί στα παραδοσιακά εκπαιδευτικά μοντέλα. Η εστίαση στον εαυτό και στους άλλους έχει αποδειχθεί ότι επιδρά θετικά στην προσωπική ανάπτυξη και στις ακαδημαϊκές επιδόσεις των σπουδαστών. Η συστημική θεώρηση συμβάλλει στην κατανόηση δυναμικής των συστημάτων και των ευρύτερων επιδράσεων που έχουν οι πράξεις μας.

Το εκπαιδευτικό σύστημα δεν προετοιμάζει τους νέους για ακαδημαϊκή παιδεία. Από ένα προστατευμένο σχολικό περιβάλλον έρχονται σε ένα ακαδημαϊκό περιβάλλον όπου η φοίτηση δεν είναι υποχρεωτική. Από τις μικρές αίθουσες με τους συμμαθητές, καλούνται να συμμετέχουν σε αμφιθέατρα, άγνωστοι μεταξύ αγνώστων. Για κάποιους φοιτητές η εισαγωγή στο Πανεπιστήμιο σηματοδοτεί την απομάκρυνση από την οικογενειακή εστία και την αυτονόμηση. Όλο αυτό προκαλεί στρες σε κάποιον που έχει μάθει εντελώς διαφορετικά. Πολλοί λαμπροί «εν δυνάμει» φοιτητές «χάνονται», «παρεκκλίνουν» από την πορεία τους…

**Στόχοι παρέμβασης**

Η παρέμβαση σχεδιάστηκε για **φοιτητές πρώτου εξαμήνου** που μόλις ξεκινούν τη φοίτησή τους στο πανεπιστήμιο. Το όραμα είναι ν**α βοηθήσουμε τους νέους φοιτητές στη μετάβασή τους από ένα πλαίσιο στενό και προστατευμένο, όπως αυτό της οικογένειας και του σχολείου, σε ένα ευρύτερο, πιο πολύπλοκο και πιο απρόσωπο πλαίσιο**. Οι στόχοι της παρέμβασης περιλαμβάνουν την καλλιέργεια δεξιότητων που ανήκουν και στους τρεις τύπους εστίασης:

* **Εστίαση στον εαυτό**
	+ Αφούγκρασμα των συναισθημάτων τους
	+ Κατανόηση των διαφορετικών τους ρόλων
	+ Συνειδητοποίηση και ανάληψη ευθύνης στο νέο ρόλο
* **Εστίαση στους άλλους**
	+ Γνωριμία μεταξύ τους – δημιουργία σύνδεσης
	+ Κατανόηση και αποδοχή της διαφορετικότητας
	+ Χτίσιμο υποστηρικτικού δικτύου σχέσεων
* **Συστημική θεώρηση**
	+ Κατανόηση του νέου πλαισίου και του ρόλου τους μέσα σ’ αυτό

**Μεθοδολογία**

Το εργαστήριο σχεδιάζεται είναι ένα **βιωματικό εργαστήριο βασισμένο στη Συστημική- Διαλεκτική Προσέγγιση,** σύμφωνα με την οποία η έννοια «Άνθρωπος» γίνεται αντιληπτή ως ένα ανοιχτό, βιο-ψυχο-κοινωνικό, Ζωντανό Σύστημα, ικανό να επεξεργάζεται πληροφορίες, να λαμβάνει αποφάσεις, να συναλλάσσεται και να διεργάζεται με στόχο την εξέλιξή του. Στην προσέγγιση αυτή το «όλον» αναδύεται μέσα από τη διασύνδεση διεργασιών, σε πολλά και διαφορετικά επίπεδα: στο επίπεδο του ατόμου, της οικογένειας, της ομάδας, της κοινότητας, της κοινωνίας, του παγκόσμιου γίγνεσθαι. Είναι ένα πολύ-επίπεδο και πολύ-εστιακό μοντέλο παρέμβασης, το οποίο αξιοποιεί την επιτόπια έρευνα σε συγκεκριμένα πολιτισμικά πλαίσια (Βασιλείου, .

Οι συμμετέχοντες ενδυναμώνονται και ανακαλύπτουν τον φοιτητικό τους ρόλο μέσα από την καθημερινότητά τους, δουλεύοντας και αναστοχαζόμενοι αυτά που βιώνουν και τους απασχολούν. Μέσα από τη διασύνδεση διεργασιών σε ατομικό και ομαδικό επίπεδο εντοπίζουν και εμπιστεύονται τις ικανότητές τους, αλλά και τις δυνατότητες των συμφοιτητών τους. Οι εκπαιδευτές λειτουργούν και αυτοί σαν ομάδα (συνήθως 3-4 ατόμων), των οποίων η διάδραση και η σχέση λειτουργεί ως εκπαιδευτικό πρότυπο για τους συμμετέχοντες.

Το εργαστήριο περιλαμβάνει **6 τρίωρες εβδομαδιαίες συναντήσεις (1 γνωριμίας + 5)**. Θα ξεκινήσει με την παρουσίαση του σκεπτικού και των στόχων της παρέμβασης στους φοιτητές/τριες του πρώτου εξαμήνου τόσο στο αμφιθέατρο, σε ώρα κανονικού μαθήματος όσο και μέσω mail, μέσων κοινωνικής δικτύωσης κτλ Η εστίαση έγκειται στο ότι πρόκειται για ένα διαφορετικό τρόπο μάθησης με στόχο τη φροντίδα τους στην κρίσιμη φάση της μετάβασης. Η συμμετοχή είναι προαιρετική, και όσοι θέλουν θα μπορούν να έρθουν στην πρώτη συνάντηση να γνωρίσουν την προσέγγιση. Θα δώσουμε έμφαση στο ότι η συμμετοχή ή μη στο εργαστήριο, δεν επηρεάζει με κανένα τρόπο τη βαθμολογία τους στα μαθήματα. Η «από κοινού» διαμόρφωση του περιεχομένου που «διδάσκεται» είναι χαρακτηριστικό αυτής της προσέγγισης, στην οποία οι εκπαιδευτές δεν εμφανίζονται ως κάτοχοι συγκεκριμένης γνώσης που πρέπει να μεταφέρουν στους φοιτητές, αλλά είναι «ανοικτοί» να καταλάβουν τη φάση στην οποία βρίσκεται η εκάστοτε ομάδα, να ακούσουν τις ανάγκες της και να προσαρμόσουν ανάλογα τις βιωματικές ασκήσεις που προτείνουν.

 Βασικές αρχές περιλαμβάνουν (Πολέμη-Τοδούλου, Μ., 2012).:

* την **"αρχή της συνεξέλιξης"** σύμφωνα με την οποία οι διεργασίες που αναπτύσσονται σε ένα σύστημα, επηρεάζουν και επηρεάζονται από διεργασίες που αναπτύσσονται στα συνδεόμενα με αυτό συστήματα.
* την **καλλιέργεια της συνεργασίας:** ένας από τους στόχους της εκπαιδευτικής αλλαγής είναι να αξιοποιούνται ομάδες συνεργασίας των φοιτητών στην καθημερινή εκπαιδευτική πρακτική και ομάδες έργου (projects) για τη δημιουργική ενεργοποίηση της μάθησης και για περισσότερο ολόπλευρη ανάπτυξη. Είναι μία επιδίωξη, η αξία της οποίας είναι καλά θεμελιωμένη στην έρευνα.
* την **αξία του καλού συγκινησιακού κλίματο**ς: Ένα καλό συγκινησιακό κλίμα, που χαρακτηρίζεται από αλληλο-υποστήριξη και αξιοποίηση της δημιουργικότητας αποτελεί κλειδί στη λειτουργική ανάπτυξη της φοιτητικής κοινότητας».
* τη **φροντίδα των σχέσεων και των συνδέσεων:** «Ένα σύστημα, για να παραμένει λειτουργικό στους στόχους του, χρειάζεται συνεχώς να φροντίζει τις συνδέσεις του εσωτερικά – ανάμεσα στα υποσυστήματα που το συναποτελούν- κι εξωτερικά, με την πραγματικότητα που το περιβάλλει». Αυτή η ανάγκη γίνεται πιο επιτακτική σε μια εποχή που χαρακτηρίζεται από υψηλό βαθμό πολυπλοκότητας, αβεβαιότητας και διαφοράς .
* την **επικοινωνία με μοχλό την εμπειρία:** Το να παρέχεται συστηματικά στα μέλη μιας ομάδας η ευκαιρία να μοιράζονται προσωπικές εμπειρίες, σχετικές με το στόχο της ομάδας, είναι προϋπόθεση για να ενεργοποιείται το κίνητρο για την ενεργητική τους συμμετοχή και για την καλλιέργεια της συνοχής μεταξύ των μελών σε θέματα που τους αφορούν.
* την **έμφαση στο θετικό:** Μια σημαντική αρχή που θα μας απασχολήσει ιδιαίτερα σε αυτό το πρόγραμμα είναι η έμφαση στο θετικό και χρήσιμο μίας εμπειρίας, συναλλαγής ή απόδοσης σε ένα έργο. Αυτό αντιβαίνει αρκετά στη συνήθη εκπαιδευτική πρακτική, αλλά επικυρώνεται από τη σύγχρονη έρευνα. «η μάθηση βασίζεται στη σχέση και μάλιστα μέσα σε ένα συγκινησιακό κλίμα που εστιάζει στο θετικό» (Γουρνάς, 2012).
* την **ενσωμάτωση της αλλαγής:** «Ένα σύστημα παραμένει λειτουργικό στο βαθμό που ενσωματώνει κάποια θεωρία της αλλαγής και έχει τη δυνατότητα να παράγει τον εαυτό του»

**Παρατηρήσεις**

Από την προηγούμενη εμπειρία υλοποίησης αντίστοιχων εργαστηρίων στο ΟΠΑ έχουν εξαχθεί χρήσιμα συμπεράσματα. Συνολικά στα 3 χρόνια έχουν λάβει μέρος περίπου 80 φοιτητές/τριες. Ένα ποσοτικό αποτέλεσμα της παρέμβασης ήταν ότι, στις χρονιές που υλοποιήθηκε, παρατηρήθηκε από τα μέλη ΔΕΠ του Τμήματος, μεγαλύτερο ποσοστό παρακολούθησης και συμμετοχής των φοιτητών στο αμφιθέατρο. Τα ποιοτικά αποτελέσματα σχετίζονται με τις δεξιότητες της τριπλής εστίασης που δουλεύτηκαν και έχουν καταγραφεί κατά την αξιολόγηση του σεμιναρίου. Οι βασικότερες δυσκολίες είχαν να κάνουν με την εισαγωγή μιας ευέλικτης παρέμβασης σε ένα αυστηρά δομημένο πλαίσιο, όπως αυτό του Πανεπιστημίου. Για παράδειγμα, ξεκινώντας από πρακτικά θέματα, όπως το να βρεθεί αίθουσα με καρέκλες που να μετακινούνται, και όχι σταθερά έδρανα (απαραίτητο για τον βιωματικό τρόπο δουλειάς). Για να λυθεί αυτό το εργαστήριο μπορεί να λάβει χώρα στο κτίριο όπου γίνονται τα μαθήματα του προγράμματος Erasmus+. Επίσης, το πρόγραμμα των κανονικών μαθημάτων είναι δομημένο σε δίωρα, ενώ η παρέμβαση ήταν τρίωρη. Άρα, χρειάστηκε να βρεθεί κενό στο πρόγραμμα των φοιτητών, το οποίο τύχαινε να είναι είτε νωρίς, πριν την έναρξη των μαθημάτων τους, είτε στο τέλος, πράγμα που δυσκόλεψε την παρακολούθηση για μια μερίδα φοιτητών. Τέλος, η ίδια η προσέγγιση ζητά από τους συμμετέχοντες ενεργή συμμετοχή, κατανόηση και έκφραση συναισθημάτων, αναστοχασμό και σύνθεση διαφορετικών φωνών. Αυτά είναι στοιχεία πρωτόγνωρα που δεν συναντώνται σε μια τυπική εκπαιδευτική διαδικασία, και ήταν αναμενόμενο να δυσκολέψουν κάποιους.

 **Βιβλιογραφία**

Goleman D. & Senge P. (2014) The Triple Focus: A New Approach to Education. Publisher: More Than Sound

Βασιλείου, Γ., & Βασιλείου, Β. (1975). Εισαγωγικά Στοιχεία Επάνω στις Κοινωνικοεκπαιδευτικές Εφαρμογές που έχουν οι Τεχνικές Ομάδας. Τεχνική Έκθεση XVIII. Αθήνα: Αθηναϊκό Ινστιτούτο του Ανθρώπου.

Γουρνάς, Γ. (2012). Η αλλαγή μέσα από τη σχέση: Ένα διεπιστημονικό μοντέλο για την αξιοποίηση της ομάδας στην Εκπαίδευση. Στο Μ. Πολέμη-Τοδούλου (Επιμ.), Θέματα αξιοποίησης της ομάδας στη σχολική τάξη. Βασικό Επιμορφωτικό Υλικό του Μείζονος Πρoγράμματος Επιμόρφωσης Εκπαιδευτικών, Τόμος Δ. Αθήνα: Παιδαγωγικό Ινστιτούτο.

Πολέμη-Τοδούλου, Μ. (2012). Προσεγγίζοντας την εκπαιδευτική ομάδα. Στο Μ. Πολέμη-Τοδούλου (Επιμ.), Θέματα αξιοποίησης της ομάδας στη σχολική τάξη. Βασικό Επιμορφωτικό Υλικό του Μείζονος Πρoγράμματος Επιμόρφωσης Εκπαιδευτικών, Τόμος Δ. Αθήνα: Παιδαγωγικό Ινστιτούτο.